Screenshot: YouTube



UGOVOR o suradnji Filozofskog fakulteta i Katoličko-bogoslovnog fakulteta posljednjih je tjedana izazvao nezadovoljstvo velikog broja studenata i profesora zagrebačkog Filozofskog fakulteta. Na tu temu održano je nekoliko plenuma, a stav je protivnika ovog, kako oni kažu neprirodnog ugovora, da se njime u bolji položaj stavljaju studenti KBF-a.



Pritisci su, kako se čini, urodili plodom i suradnje Filozofskog i KBF-a neće biti, barem ne sljedeće akademske godine, javlja HRT.



"Nema govora o studiranju dok nemamo ugovor", rekao je za HRT dekan Katoličko-bogoslovnog fakulteta Tonči Matulić.



On je ogorčen jer se jedna, kako je nazvao, plemenita ideja iskoristila za politizaciju.



"Da se jedna plemenita ideja može tako zloupotrijebiti i iskriviti, to nisam mogao zamisliti", rekao je Matulić dodavši kako se tu radi o neinformiranosti.



"Taj ugovor nije funkcionalan niti potpisan, naša suradnja neće krenuti sljedeće akademske godine", rekao je dekan Filozofskog fakulteta Vlatko Previšić.



"Druga je stvar što se rasprave o ugovorima, a osobito o ovom, kod nas politiziraju", smatra dekan Filozofskog fakulteta.

